  Константин Вознесенских Майя Бывальцева Выль ар удмуртъёслэн сяме пырем вашкала шулдыръяськонзы ӧвӧл ке но, берло дыре со одӥгез яратоно но возьмано праздниксы луиз. Выль ар уе ваньмыз рос-прос луыны кулэ шуыса лыдъяське, соин ик ӝӧк вылэ но тужгес ческыт, аспӧртэм сиён-юонъёсты пуктыны тыршо. Ивортодэтъя «Удмуртия» агентство тодӥз, кыӵе сиён-юонъёс дасяло Выль арлы пӧртэм интыосын улӥсь удмуртъёс. « Шыд одно ик луоз милям Башкортостанысь удмуртъёслэн ӝӧк вылазы, со одно ик луоз тукмачен, тукмач – со лапша милям сямен. Сӥль одно ик: котькыӵе – ӟазегез но, курегез но, мукетыз но. Луоз тырнянь – нянь колды. Коткинлэн сямен салатъёс, пӧрамъёс, пыжиськемъёс, шаньги алмаен (картофкаен) »Ирина Самигулова, Башкортостанысь Татышлы ёросысь Историяя но лулчебретъя удмурт центрлэн кивалтӥсез « Сӥзьыл пудо вандо бере, одно ик, дыр, вирен пересьмон луэ. Мон сое одно ик лэсьто Выль ар праздникъёсы. Озьы ик сӥль: ӟазег пыжо, ӵӧж пыжо, курег, кин быгатэ, али тани индюк будэто, сое но лэсьто, дыр. Коньыгубиен пересьмон одно ик. Фирменной милям – сылалтэм яке маринованной коньыгуби ӝӧкез чеберъя. Шарканэз озьы шуо – коньыгубилэн яратоно будоно интыез. Но ми озьы ум малпаське! Будэ кадь коньыгуби котькытын, но милям дасяны быгатогес, дыр, Шарканын, эскерыны, шедьтыны дырыз дыръя, утялтыны со губиез »Елена Перевозчикова, «Удмурт Кенеш» огазеяськонлэн Шаркан ёросысь ёзэтэзлэн кивалтӥсез «Одно ик луоз яке ӟазег сӥль, яке ӵӧж сӥль. Со котьку но! Собере луоз пельняняь, со но котьку но луэ. Тыр сукыри одно ик – со обычай, со луыны кулэ. Мукетыз мылкыдъя ни. Мамаелэн самой яратоно пельнянез – парсь сӥльын но сылалтэм кубистаен. Нош милям огшоры пельнянь, кыӵе ваньмыз пӧрало, сыӵе ик. Но ми мамаелэсь пельняньзэ сиыны одно ик мынӥськом 1-тӥ числое! »         Нина Келарева, «Удмурт Кенеш» огазеяськонлэн Сьӧлта ёросысь ёзэтэзлэн кивалтӥсез « Вань ужъёсты быдтэм бере, 14-тӥ январе, сяме пыремын ни Выль арез ортчытыны. Ӝӧк вылэ ваё перепеч, шаньга, удмуртъёслэн тросгес пыжиськем луылэ, салатъёс туж уг кыскытъяло. Ну, посятэмтэк нокызьы но гу луы! »Людмила Филиппова, «Удмурт Кенеш» огазеяськонлэн Пермь шаерысь Чайковск карысь ёзэтэзлэн кивалтӥсез « Мон типичной ӝӧксьӧр адями ӧвӧл! Мон али сӥль уг сииськы бере, мон чорыген пельнянь пӧрало. Пельняньтэк Выль арез секыт син азе пуктыны, озьыен, кулэ утчаны мукет мар ке но со выллемгес ик – ческыт но удмурт шӧмо. Малпасько кыӵе ке но, оло, йӧскалык сиён пӧрало (уг тодӥськы на кыӵе) – венгер-а, удмурт-а, финн-а, кыӵе мылкыды луоз »                                         Дарали Лели, «Удмурт Кенеш» огазеяськонлэн исполкомезлэн ёзчиез Вуись Выль ар уе но, быдэс ар ӵоже но ӝӧквылды тыр, мылкыдды капчи мед луоз! Тегъёс: праздникъёс Выльар удмуртъёс сиён-юонъёс Ижкар Башкирия  